**Vabariigi Valitsuse korralduse** **„Viisanõude kehtestamine Gruusia diplomaatiliste passide ja teenistuspasside kasutajate suhtes ja Vabariigi Valitsuse 20. novembri 2006. a korralduse nr 635 „Viisanõudest loobumine Gruusia diplomaatiliste passide kasutajate suhtes“ kehtetuks tunnistamise“ eelnõu**

**SELETUSKIRI**

**1. Sissejuhatus**

27. jaanuaril 2025. a võttis Euroopa Liidu nõukogu vastu Nõukogu otsuse (EL) 2025/170 Euroopa Liidu ja Gruusia vahelise viisade väljastamise lihtsustamise lepingu kohaldamise osalise peatamise kohta. Sellest tulenevalt kehtestatakse eelnõu kohaselt viisanõue Gruusia diplomaatiliste passide ja teenistuspasside kasutajate suhtes ja tunnistatakse kehtetuks viisanõudest loobumine Gruusia diplomaatiliste passide kasutajate suhtes.

Eelnõu on koostanud Välisministeeriumi konsulaarosakonna konsulaarteenuste büroo lauaülem Kairi Pirk-Vatunen ([kairi.pirk-vatunen@mfa.ee](mailto:kairi.pirk-vatunen@mfa.ee), 6377456) ja õigusekspertiisi on teinud juriidilise osakonna 3. büroo jurist Hanna Maria Kokla ([HannaMaria.Kokla@mfa.ee](mailto:HannaMaria.Kokla@mfa.ee), 58668811).

**2. Eelnõu sisu**

Eelnõu kohaselt kehtestatakse Vabariigi Valitsuse korraldus „Viisanõude kehtestamine Gruusia diplomaatiliste passide ja teenistuspasside kasutajate suhtes“ ja tunnistatakse kehtetuks Vabariigi Valitsuse 20. novembri 2006. a korraldus nr 635 „Viisanõudest loobumine Gruusia diplomaatiliste passide kasutajate suhtes“.

Eelnõu algatatakse tulenevalt 27. jaanuari 2025. a Euroopa Liidu nõukogu otsusest (EL) 2025/170 Euroopa Liidu ja Gruusia vahelise viisade väljastamise lihtsustamise lepingu (edaspidi *viisalihtsustusleping*) kohaldamise osalise peatamise kohta.[[1]](#footnote-1) Sellega peatati viisalihtsustuslepingu kohaldamine diplomaatilist passi kasutavate Gruusia kodanike suhtes. Lisaks peatati lepingu mõningate selliste sätete kohaldamine, millega nähakse lühiajalise viisa taotlemisel ette viisasoodustused teatavatesse kategooriatesse kuuluvatele Gruusia kodanikele. Kuna Gruusia on kantud Euroopa Parlamendi ja nõukogu määruse (EL) 2018/1806[[2]](#footnote-2) II lisasse ja seetõttu on kõik Gruusia kodanikud vabastatud viisanõudest, peaksid liikmesriigid viisalihtsustuslepingu kohaldamise osaliseks peatamiseks võtma meetmed riigisisese õiguse kohaselt. Selliseks meetmeks on Gruusia diplomaatliste ja ametipasside kasutajate suhtes viisanõude kehtestamine Vabariigi Valitsuse korraldusega.

Viisalihtsustuslepingu eesmärk on lihtsustada vastastikkuse põhimõtte alusel Euroopa Liidu ja Gruusia kodanikele selliste viisade väljastamist, mis annavad neile õiguse kavandatud viibimiseks riigis kuni 90 päeva 180 päevase ajavahemiku jooksul. Viisalihtsustusleping aitab edendada inimestevahelisi kontakte ning jagada väärtusi, sealhulgas austust inimõiguste ja demokraatlike põhimõtete vastu.

Kuna Gruusia ametivõimud on võtnud meetmeid, mis rikuvad inimõigusi ja demokraatlikke põhimõtteid, peatas Euroopa Liidu nõukogu viisalihtsustuslepingu nende sätete kohaldamise, millega nähti ette Gruusia diplomaatilist passi kastuvatele kodanikele viisanõudest vabastamine, sest Gruusia diplomaatilist passi omavad isikud esindavad inimõigusi ja demokraatlikke väärtusi eiravate ametivõimude huve, mis on vastuolus viisalihtsustuslepingu sõlmimise aluseks olnud väärtustega.

Selleks, et viisalihtsustuslepingu kohaldamise osaline peatamine oleks tulemuslik, kogu Euroopa ühenduses üheselt rakendatav ja kooskõlas lojaalse koostöö põhimõttega, peab iga liikmesriik kooskõlas oma õigusnormide ning menetlustega võtma tarvitusele kõik meetmed, et peatada liikmesriigi ja Gruusia vahelised kahepoolsed lepingud ning korraldused, millega reguleeritakse diplomaatilise ja teenistuspassi kasutajate viisanõudest vabastamist.

Sellest tulenevalt kehtestatakse eelnõu kohaselt Gruusia diplomaatiliste ja teenistuspasside omanikele viisanõue ning tunnistatakse kehtetuks Vabariigi Valitsuse 20. novembri 2006. a korraldus nr 635 „Viisanõudest loobumine Gruusia diplomaatiliste passide kasutajate suhtes“, millega  loobuti viisanõudest Gruusia diplomaatiliste passide kasutajate suhtes nende viibimiseks Eestis kuni 90 kalendripäeva kuue kuu jooksul.

Kõik teised Gruusia kodanikud on viisanõudest vabastatud Euroopa Parlamendi ja nõukogu määruse (EL) 2018/1806 alusel sellise viibimise puhul, mis ei ületa 90 päeva mis tahes 180-päevase ajavahemiku jooksul. Vabastust viisanõudest kohaldatakse ainult nende biomeetrilise passi kasutajate suhtes, kelle passi on Gruusia välja andnud Rahvusvahelise Tsiviillennunduse Organisatsiooni (ICAO) nõuete kohaselt. Euroopa Parlamendi ja nõukogu määrus (EL) 2018/1806 näeb liikmesriigile ette võimaluse kehtestada riigisiseses õiguses viisanõudest vabastamisest erandeid diplomaatiliste ja teenistuspasside kasutajatele. Eestis on see võimalus ette nähtud välismaalaste seaduse (edaspidi *VMS*) §-ga 87. Seega jääb viisavabadus kehtima n-ö tavapassiga reisijatele.

Eelnõu koosneb neljast punktist.

**Eelnõu punktiga 1** kehtestatakse viisanõue Gruusia diplomaatilise passi ja teenistuspassi kasutajate suhtes nende viibimiseks Eestis kuni 90 päeva 180 päevase ajavahemiku jooksul. Sätte eesmärk on peatada viisamenetluses Gruusia diplomaatiliste ja teenistuspasside kasutajate soodsam kohtlemine ning tagada, et kõik Gruusia diplomaatilise ja teenistuspassi kasutajad peavad Schengeni välispiiride ületamiseks ja Eesti territooriumil viibimiseks taotlema ja omama Schengeni viisat.

**Eelnõu punktiga 2** sätestatakse, et Välisministeerium teavitab Gruusiat viisanõude kehtestamisest Gruusia diplomaatiliste ja teenistuspasside kasutajate suhtes.

**Eelnõu punktiga 3** tunnistatakse kehtetuks Vabariigi Valitsuse 20. novembri 2006. a korraldus nr 635 „Viisanõudest loobumine Gruusia diplomaatiliste passide kasutajate suhtes“. Vabariigi Valitsuse korraldus nr 635 võeti vastu 20. novembri 2006. a kehtinud välismaalaste seaduse[[3]](#footnote-3) § 1028 lõike 2 alusel, mille järgi võis Vabariigi Valitsus sõlmida välisriikidega viisavaba liikumise kokkuleppeid ning loobuda ühepoolselt viisanõudest.

Selleks, et kehtestada Vabariigi Valitsuse korraldusega viisanõue Gruusia diplomaatiliste ja teenistuspasside kasutajate suhtes, on vajalik Vabariigi Valitsuse 20. novembri 2006. a korraldus nr 635 kehtetuks tunnistada.

**3. Eelnõu vastavus Euroopa Liidu õigusele**

Eelnõu algatatakse tulenevalt 27. jaanuari 2025. a Euroopa Liidu nõukogu otsusest (EL) 2025/170 viisalihtsustuslepingu kohaldamise osalise peatamise kohta.

Eelnõu vastuvõtmine on vajalik, et tagada tulemuslik ja ühene viisalihtsustuslepingu kohaldamise osaline peatamine kooskõlas lojaalse koostöö põhimõttega. Kõik liikmesriigid peavad kooskõlas oma õigusnormide ja menetlustega võtma tarvitusele meetmed, et peatada liikmesriigi ja Gruusia vahelised kahepoolsed lepingud ja korraldused, millega reguleeritakse diplomaatiliste ja teenistuspasside kasutajate viisanõudest vabastamist.

Eelnõu on kooskõlas Euroopa Liidu õigusega.

**4. Eelnõu rakendamisega seotud kulud ja nende rahastamine**

Korralduse vastuvõtmine ei too endaga kaasa olulisi kulusid ega tulusid.

**5. Korralduse teatavakstegemine ja selle jõustumine**

Korraldus avaldatakse Riigi Teatajas ja see jõustub üldkorras.

**6. Eelnõu kooskõlastamine**

Eelnõu esitatakse kooskõlastamiseks Siseministeeriumile.

1. Nõukogu otsus (EL) [2025/170](https://eur-lex.europa.eu/legal-content/ET/ALL/?uri=CELEX:32025D0170), 27. jaanuar 2025, Euroopa Liidu ja Gruusia vahelise viisade väljastamise lihtsustamise lepingu kohaldamise osalise peatamise kohta. [↑](#footnote-ref-1)
2. Euroopa Parlamendi ja nõukogu 14. novembri 2018. aasta määrus (EL) [2018/1806](https://eur-lex.europa.eu/legal-content/ET/TXT/?uri=celex%3A32018R1806), milles loetletakse kolmandad riigid, kelle kodanikel peab välispiiride ületamisel olema viisa, ja need kolmandad riigid, kelle kodanikud on sellest nõudest vabastatud. [↑](#footnote-ref-2)
3. [RT I 1993, 44, 637](https://www.riigiteataja.ee/akt/1036437), redaktsiooni kehtivus 01.08.2006–31.12.2006. [↑](#footnote-ref-3)